CELEX: 32020D1782
Language: et
Date: 2020-11-25 00:00:00
Title: Euroopa Parlamendi ja nõukogu otsus (EL) 2020/1782, 25. november 2020, millega muudetakse otsust nr 573/2014/EL avalike tööturuasutuste koostöö tõhustamise kohta (EMPs kohaldatav tekst)

30.11.2020   
               
               
                  ET
               
               
                  Euroopa Liidu Teataja
               
               
                  L 400/7
               
            
         EUROOPA PARLAMENDI JA NÕUKOGU OTSUS (EL) 2020/1782,
         25. november 2020,
         millega muudetakse otsust nr 573/2014/EL avalike tööturuasutuste koostöö tõhustamise kohta
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 149,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust, (1)
         
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Euroopa Parlamendi ja nõukogu otsusega nr 573/2014/EL (3) loodi avalike tööturuasutuste võrgustik (edaspidi „võrgustik“) ajavahemikuks 17. juunist 2014 kuni 31. detsembrini 2020.
                  
               
                     (2)
                  
                  
                     Võrgustiku eesmärk on ajakohastada ja tugevdada avalikke tööturuasutusi, et suurendada nende suutlikkust, parandada teenuste kvaliteeti ning suurendada tulemuslikkust ja tõhusust. Seda on võimalik saavutada, pakkudes platvormi nende tulemuslikkuse võrdlemiseks liidu tasandil, heade tavade väljaselgitamiseks ja vastastikuse õppe süsteemi loomiseks, et aidata tagada inimväärne töö ning kaasavad ja kestlikud töökohad. Selle eesmärk on ka anda avalikele tööturuasutustele rohkem võimalusi aidata arendada uuenduslikku, tulevikku suunatud ja tõenduspõhist poliitikat kooskõlas liidu asjakohaste poliitikaalgatustega ning Euroopa Liidu lepingu artikli 3 lõikes 3 sätestatud majanduslike, sotsiaalsete ja tööhõivealaste eesmärkidega.
                  
               
                     (3)
                  
                  
                     Võrgustik on täitnud olulist rolli liikmesriikidevahelise tihedama koostöö edendamisel avalike tööturuasutuste vastutusalas ning avalike tööturuasutuste ajakohastamisele ja tugevdamisele kaasaaitamisel. Otsuse nr 573/2014/EL rakendamise hindamisest ilmnes, et võrgustik on avaldanud positiivset mõju, ning selgusid mitmesugustest tegevustest ja kogemustest saadud õppetunnid. Lisaks on võrgustik veelgi suurendanud oma suutlikkust ja töötanud välja uuenduslikud tõenduspõhised meetmed tööhõivepoliitika rakendamiseks.
                  
               
                     (4)
                  
                  
                     Seni saavutatud tulemustest kasu saamiseks ja avalike tööturuasutuste koostöö edasiseks edendamiseks tuleks võrgustiku tegevusperioodi pikendada 31. detsembrini 2027.
                  
               
                     (5)
                  
                  
                     Võrgustik peaks tugevdama oma liikmete koostööd ja välja töötama ühisalgatusi, et vahetada teavet ning tutvustada parimaid tavasid kõigis avalike tööturuasutuste tegevusvaldkondades võrdleva analüüsi ja nõustamise ning uudsete töölesuunamisalgatuste edendamise abil. Nimetatud kontekstis ja kui see on asjakohane, tuleks pöörata tähelepanu avalike tööturuasutuste koostööle, et hõlbustada nende isikute integreerimist ja abistamist, kelle suhtes kohaldatakse liidu õigusnorme sotsiaalkindlustussüsteemide koordineerimise kohta. Võrgustiku toimimine peaks võimaldama kõigi avalike tööturuasutuste kaasavat, tõenduspõhist ja tulemustele orienteeritud võrdlemist, et oleks võimalik välja selgitada nende tegevusvaldkondade parimad tavad ja aidata kaasa tööturuteenuste paremale kujundamisele ja osutamisele nende vastutusvaldkondades. Võrgustiku algatused peaksid parandama avalike tööturuasutuste tõhusust ja aitama avaliku sektori vahendeid tõhusamalt kasutada.
                  
               
                     (6)
                  
                  
                     Võrgustik peaks aitama rakendada Euroopa sotsiaalõiguste sammast, mille põhimõtete hulka kuulub ka tööhõive aktiivne toetamine. Samuti peaks see aitama kaasa sotsiaalselt õiglasele üleminekule rohemajandusele ning ÜRO kestliku arengu eesmärkide hulka kuuluvate asjakohaste põhimõtete ja eesmärkide rakendamisele, edendades kaasavat ja jätkusuutlikku majanduskasvu ning tööhõivet, samuti kõigile inimestele inimväärse töö tagamist.
                  
               
                     (7)
                  
                  
                     Võrgustik peaks jätkuvalt intensiivistama ja tihendama süstemaatilist ja struktuurset koostööd teiste asjaomaste tööturu sidusrühmadega, sealhulgas eelkõige tööhõive, sotsiaalpoliitika, soolise võrdõiguslikkuse, hariduse ja koolituse valdkonnas tegutsevate liidu ametitega, samuti tööturu osapoolte, tööhõive ja sotsiaalküsimuste valdkonna teenuseosutajate, vähekaitstud rühmi esindavate organisatsioonide ning kohalike ja piirkondlike ametiasutustega, et edendada sünergiat, vahetada parimaid tavasid ja kui see on kohane, tagada poliitikaraamistiku järjepidevus.
                  
               
                     (8)
                  
                  
                     Avalike tööturuasutuste rolli tööotsijatele ja ettevõtjatele tõhusamate teenuste pakkumisel tuleks riigi ja asjakohasel juhul piirkonna tasandil küllaldaselt toetada, tagades neile piisavad inimressursid ning rahalise toetuse töötajate koolitamiseks ja varustuse soetamiseks. Liikmesriigid peaksid andma avalikele tööturuasutustele vajalikud vahendid, et nad saaksid edukalt tegelda majanduse digitaliseerimise, muutuvate töömudelite, sealhulgas kujuneva platvormimajandusega, samuti ühiskonna arengu ja demograafiliste muutustega.
                  
               
                     (9)
                  
                  
                     Võrgustikule antav liidu rahaline toetus tuleks teha kättesaadavaks vastavalt mitmeaastasele finantsraamistikule aastateks 2021–2027.
                  
               
                     (10)
                  
                  
                     Võrgustikku ja selle algatusi tuleks rahastada kooskõlas liidu finantsplaneerimisega ning Euroopa Parlamendi ja nõukogu määratud assigneeringute piires.
                  
               
                     (11)
                  
                  
                     Selliste projektide jaoks, mida võrgustik välja töötab või mis on kindlaks määratud vastastikuse õppimise meetmete raames ja mida rakendatakse erinevates avalikes tööturuasutustes, peaks liikmesriikidel olema võimalik rahastamist saada asjaomastest liidu programmidest.
                  
               
                     (12)
                  
                  
                     Võrgustiku tegevuse sujuva jätkumise tagamiseks tuleks käesolevat otsust kohaldada alates 1. jaanuarist 2021.
                  
               
                     (13)
                  
                  
                     Seetõttu tuleks otsust nr 573/2014/EL vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust nr 573/2014/EL muudetakse järgmiselt.
            
                        1)
                     
                     
                        Artikli 1 esimene lõik asendatakse järgmisega:
                        „Luuakse kogu liitu hõlmav avalike tööturuasutuste võrgustik (edaspidi „võrgustik“) ajavahemikuks 1. jaanuarist 2021 kuni 31. detsembrini 2027. Võrgustik viib ellu artiklis 4 sätestatud algatusi.“
                     
                  
                        2)
                     
                     
                        Artiklit 3 muudetakse järgmiselt:
                        
                                    a)
                                 
                                 
                                    sissejuhatav osa asendatakse järgmisega:
                                    „Käesoleva otsuse eesmärk on ergutada võrgustiku kaudu liikmesriikide koostööd tööhõive valdkonnas avalike tööturuasutuste vastutusalas, et anda panus liidu tööhõivepoliitika elluviimisse. See aitab kaasa ka Euroopa sotsiaalõiguste samba põhimõtete rakendamisele, Euroopa rohelise kokkuleppe eesmärkide saavutamisele ja ÜRO kestliku arengu eesmärkide saavutamise püüdlustele, toetades seeläbi:“;
                                 
                              
                                    b)
                                 
                                 
                                    punkt a asendatakse järgmisega:
                                    
                                                „a)
                                             
                                             
                                                kõiki vähekaitstud ühiskonnarühmi, kus töötuse määr on kõrge, eriti eakamaid töötajaid ning mittetöötavaid ja mitteõppivaid noori, samuti puuetega inimesi ja mitmekordset diskrimineerimist kogevaid inimesi;“;
                                             
                                          
                              
                                    c)
                                 
                                 
                                    punktid c ja d asendatakse järgmisega:
                                    
                                                „c)
                                             
                                             
                                                tööturgude paremat toimimist ja kaasavust;
                                             
                                          
                                                ca)
                                             
                                             
                                                soolist võrdõiguslikkust;
                                             
                                          
                                                d)
                                             
                                             
                                                oskuste puuduse väljaselgitamist ja teabe andmist selle ulatuse ja asukoha kohta, samuti tööotsijate oskuste ja tööandjate vajaduste paremat sobitamist, sealhulgas kutseõppe vajaduste väljaselgitamise, samuti tööotsijate tööalase konkurentsivõime ja töötuse ennetamise abil näiteks kutsenõustamise ja koolituse toel;“.
                                             
                                          
                              
                  
                        3)
                     
                     
                        Artikli 4 lõiget 1 muudetakse järgmiselt:
                        
                                    a)
                                 
                                 
                                    punkti a alapunkt i asendatakse järgmisega:
                                    
                                                „i)
                                             
                                             
                                                töötuse vähendamisele kaasa aitamine kõikides vanuse-, soolistes- ja vähekaitstud rühmades;“;
                                             
                                          
                              
                                    b)
                                 
                                 
                                    punkt c asendatakse järgmisega:
                                    
                                                „c)
                                             
                                             
                                                aitab kaasa avalike tööturuasutuste ajakohastamisele ja tugevdamisele olulistes valdkondades, võttes arvesse liidu tööhõive- ja sotsiaalpoliitikat, Euroopa sotsiaalõiguste sammast, Euroopa rohelist kokkulepet ning ÜRO kestliku arengu eesmärke, samuti digitaliseerimisega seotud probleeme, muutuvat töökorraldust ja demograafilisi muutusi;“;
                                             
                                          
                              
                                    c)
                                 
                                 
                                    punktid f ja g asendatakse järgmisega:
                                    
                                                „f)
                                             
                                             
                                                võtab vastu ja viib ellu iga-aastase tööprogrammi, milles määratakse kindlaks töömeetodid, tulemused, võrdleva õppimise rakendamisega seotud üksikasjad ning levitamis- ja koostööstrateegiad;
                                             
                                          
                                                g)
                                             
                                             
                                                edendab ja vahetab parimaid tavasid mittetöötavate ja mitteõppivate noorte väljaselgitamiseks ning selliste algatuste väljatöötamiseks, millega tagada, et kõnealused noored omandaksid tööturule sisenemiseks ja seal püsimiseks vajalikud oskused, samuti pikaajaliste töötute ja teiste vähekaitstud rühmade tööturule integreerimiseks.“
                                             
                                          
                              
                  
                        4)
                     
                     
                        Artikkel 5 asendatakse järgmisega:
                        
                           „Artikkel 5
                           Koostöö
                           Võrgustik arendab koostööd asjaomaste tööturu sidusrühmadega, sealhulgas teiste tööturu- ja sotsiaalteenuste osutajate ja tööturu osapooltega ning kui see on kohane, tööhõive, sotsiaalpoliitika ja soolise võrdõiguslikkuse valdkonnas tegutsevate liidu ametitega ning töötuid või teisi vähekaitstud rühmi esindavate haridus- ja koolitusorganisatsioonidega, võrdõiguslikkust edendavate asutustega, kutseharidusorganisatsioonidega, tööhõive ja õiglase ülemineku valdkondades tegutsevate vabaühendustega ning piirkondlike ja kohalike omavalitsustega, kaasates neid asjakohastesse võrgustiku tegevustesse ja kohtumistesse ning vahetades nendega teavet ja andmeid. Võrgustik võib asjakohasel juhul vahetada parimaid tavasid kolmandate riikide asjaomaste avalike tööturuasutustega.“
                        
                     
                  
                        5)
                     
                     
                        Artikli 6 lõige 5 asendatakse järgmisega:
                        
                           „5.   Võrgustiku nõukogu abistab sekretariaat, mis asub komisjonis ja mille teenused tagab komisjon. Sekretariaat valmistab koostöös juhataja ja asejuhatajatega ette võrgustiku iga-aastase tööprogrammi ja aastaaruande. Sekretariaat teeb tihedat koostööd tööhõivekomitee sekretariaadiga, et algatusi võrgustiku ja tööhõivekomitee vahel kooskõlastada ning koostööd tõhustada.“
                        
                     
                  
                        6)
                     
                     
                        Artikkel 7 asendatakse järgmisega:
                        
                           „Artikkel 7
                           Rahaline toetus
                           Käesoleva otsuse rakendamiseks vajalikud üldised vahendid tehakse kättesaadavaks kooskõlas mitmeaastase finantsraamistikuga aastateks 2021–2027, mille iga-aastased assigneeringud kinnitavad Euroopa Parlament ja nõukogu finantsraamistiku piires.“
                        
                     
                  
                        7)
                     
                     
                        Artikli 9 lõige 2 asendatakse järgmisega:
                        
                           „2.   „Artiklis 8 osutatud õigus võtta vastu delegeeritud õigusakte antakse komisjonile kuni 31. detsembrini 2027.“
                        
                     
                  
                        8)
                     
                     
                        Artikkel 10 asendatakse järgmisega:
                        
                           „Artikkel 10
                           Läbivaatamine
                           Komisjon esitab 30. septembriks 2026 Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele hindamisaruande käesoleva otsuse kohaldamise kohta. Aruandes hinnatakse muu hulgas seda, kui suur on olnud võrgustiku panus artiklis 3 sätestatud eesmärkide saavutamisse.“
                        
                     
                  
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2021.
         
         
            Brüssel, 25. november 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  president
               
               M. ROTH
            
         
         
            (1)  30. oktoobri 2019. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 11. novembri 2020. aasta seisukoht (Euroopa Liidu Teatajas seni avaldamata) ja nõukogu 18. novembri 2020. aasta otsus.
         
            (3)  Euroopa Parlamendi ja nõukogu 15. mai 2014. aasta otsus nr 573/2014/EL avalike tööturuasutuste koostöö tõhustamise kohta (ELT L 159, 28.5.2014, lk 32).